Smernica Rady 92/21/EHS
z 31. marca 1992
o hmotnostiach a rozmeroch motorových vozidiel kategórie M1
RADA EURÓPSKYCH SPOLOČENSTIEV,
so zreteľom na zmluvu o založení Európskeho hospodárskeho spoločenstva, a najmä na jej článok 100 písm. a),
so zreteľom na návrh Komisie [1],
v spolupráci s Európskym parlamentom [2],
so zreteľom na stanovisko Hospodárskeho a sociálneho výboru [3],
keďže je dôležité prijať opatrenia s cieľom postupného vytvorenia vnútorného trhu v priebehu obdobia, ktoré skončí 31. decembra 1992; keďže vnútorný trh bude tvoriť oblasť bez vnútorných hraníc, v ktorej má byť zabezpečený voľný pohyb tovarov, osôb, služieb a kapitálu;
keďže úplne harmonizovaná metóda bude dôležitá preto, aby sa dosiahol jednotný trh;
keďže táto metóda sa bude musieť používať v dobe revízie celého postupu EHS typového schválenia, v zmysle obsahu rezolúcie Rady zo 7. mája 1985, ktorá sa týka nového prístupu k otázkam technickej harmonizácie a štandardizácie;
keďže technické požiadavky, ktoré musia motorové vozidlá spĺňať podľa národných predpisov, sa týkajú, okrem iného aj ich hmotností a rozmerov;
keďže sa tieto požiadavky navzájom medzi jednotlivými členskými štátmi líšia; keďže je potrebné, aby všetky členské štáty prijali rovnaké požiadavky, a to buď ako doplnok, alebo namiesto existujúcich pravidiel, aby sa tým najmä umožnilo zaviesť pre každý typ vozidla postup EHS typového schvaľovania, ktorý bol predmetom smernice Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [4], naposledy zmenenej a doplnenej smernicou 87/403/EHS [5];
keďže táto smernica bude doplnená smernicami týkajúcimi sa hmotností a rozmerov všetkých kategórií motorových vozidiel a ich prípojných vozidiel;
keďže nie je potrebné stanoviť požiadavky týkajúce sa dynamickej stability súprav motorových vozidiel a prípojných vozidiel, pokiaľ výrobcovia motorových vozidiel zohľadnia tento fakt pri stanovovaní technicky prípustnej prípojnej hmotnosti,
PRIJALA TÚTO SMERNICU:
Článok 1
Na účely tejto smernice "vozidlo" znamená akékoľvek motorové vozidlo kategórie M1, definované v prílohe I k smernici 70/156/EHS, určené na prevádzku na ceste, s najmenej štyrmi kolesami a maximálnou konštrukčnou rýchlosťou presahujúcou 25 km/h.
Článok 2
Žiadny členský štát nesmie odmietnuť EHS typové schválenie alebo národné typové schválenie typu vozidla, alebo odmietnuť alebo zakázať predaj, registráciu, uvedenie do prevádzky alebo používanie vozidla z dôvodov týkajúcich sa jeho hmotností a rozmerov, ak tieto vyhovujú požiadavkám uvedeným v prílohe I.
Článok 3
Akékoľvek úpravy potrebné na prispôsobenie sa požiadavkám príloh technickému pokroku, prijme Komisia v súlade s postupom stanoveným v článku 13 smernice 70/156/EHS.
Článok 4
1. Členské štáty do 1. júla 1992 prijmú a uverejnia opatrenia potrebné na dosiahnutie súladu s touto smernicou a bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Tieto ustanovenia sa budú uplatňovať od 1. októbra 1992.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 5
Táto smernica je adresovaná členským štátom.
V Bruseli 31. marca 1992